Predkladacia správa

	Predkladaný iniciatívny materiál je spracovaný na základe návrhu z Českej republiky, ktorým gestori pripravovanej expozície Český a slovenský exil 20. storočia oslovili viaceré štátne i neštátne subjekty v Slovenskej republike s ponukou na participáciu v podobe spracovania a prezentácie slovenskej časti exilu.
	V staršom období našich národných dejín bol boj za demokraciu spojený s bojom za národnú sebarealizáciu. Po vzniku prvej Československej republiky sa rozvinul zápas o národné, politické a hospodárske vyrovnanie s českou časťou štátu a jej pragocentrizmom. Československý štát po uplynutí prvých rokov svojej existencie nedokázal zaručiť a poskytnúť slovenskému národu všetko to, čo mu mohol poskytnúť len vlastný štát. Po vzniku vojnovej Slovenskej republiky, keď už tieto požiadavky boli samostatným štátom saturované, začal zápas o vlastnú demokraciu, proti fašizmu, nacionalizmu a totalite, ktorý vrcholil v povstaní. Víťazstvo Spojencov a porážka fašizmu v 2. svetovej vojne vytvorila základné predpoklady pre revitalizáciu demokracie a slobody, ktoré opäť zanikli s nástupom komunistickej totality. 
	Po viac ako 40 rokoch neslobody zvíťazili princípy demokracie, slobody a myšlienky slovenskej štátnosti. Zápas o demokraciu a slobodu na Slovensku bol dlhodobý a neľahký. Jeho neoddeliteľnou a trvalou súčasťou sa stal aj slovenský exil, ktorý bol vždy vtedy hovorcom slovenského národa  v zahraničí, keď jeho príslušníci žijúci na Slovensku boli prinútení mlčať. Cieľom tohto projektu je odhaliť tieto fakty a skutočnosti a povedať pravdu o dávnych i nedávnych kapitolách našich národných dejín v širších medzinárodných súvislostiach.
	Nikdy by sa nemalo zabudnúť na ťažké vojnové útrapy, spojené s frontovými bojmi, koncentračnými tábormi, holocaustom, terorom a  neslobodou. Prostredníctvom účasti na predmetnom projekte môžeme tieto významné, ale i tragické udalosti, nielen priblížiť mladej generácii, ktorá vníma exil ako niečo vzdialené a cudzie, ale vzdať aj úctu a spomienku tým, ktorí priniesli obete vlastných životov.